એકવીસમી સદી ટેકનોલોજીની સદી છે ત્યારે નવા સમયમાં આજના વિદ્યાર્થીઓ ક્લાસરુમની ચાર દીવાલોમાં બેસીને બંધિયાર શિક્ષણ મેળવે એવું નહીં, પરંતુ યુવાનો-વિદ્યાર્થીઓમાં રહેલા આંતરિક કૌશલ્યને પણ ખીલવવાની તક તેમને મળવી જોઈએ, એવું શિક્ષણ હોવું જોઈએ. દેશના યુવાનો માટે ફોર્મલ એજ્યુકેશન તો મહત્વનું છે જ. પરંતુ સાથે સાથે યુવાનોને ઈનફોર્મલ એજ્યુકેશન પણ મળી રહે તેના ઉપર ભાર મૂકવાની જરુરીયાત ઉભી થઈ છે. જેમ કે યુવાનોને પોતાના ઘર નજીક જ કૌશલ્ય વર્ધન કેન્દ્રો એટલે કે સ્કિલ ડેવલપમેન્ટ સેન્ટર મળી રહે અને તેમાં મફત અથવા મામૂલી ફીમાં જુદી જુદી સ્કિલ્સ શીખવા મળે તો યુવાનોને રોજગારી મેળવવામાં કોઈ તકલીફ પણ નહીં પડે. કેરિઅર ઓરિએન્ટેડ સ્કિલ્સ એજ્યુકેશન આજે ખુબ જરુરી બન્યું છે.